Η πορεία του Ν.ΙΚ.Σ. - 40 χρόνια ζωής και δράσης 


Η Ιὄρυση του Συνδέσμου δεν βγήκε από το πουθενά αλλά ήταν απότοκο των θλιβερών 
γεγονότων του Ιουλίου του 1974, που σημάδεψαν την σύγχρονη ιστορία της πατρίδας 
μας. 

Όπως συνέβη µε όλους µας σχεδόν, τα τότε γεγονότα συντάραξαν µια µικρή οµάδα 
ατόμων, 9 για την ακρίβεια, που όπως αναφέρεται και στην ιδρυτική διακήρυξη του 
Συνδέσμου αποφάσισαν ότι «θα έπρεπε οι Κύπριοι να πάρουμε την ζωή µας από την 
αρχή». ΠΗ µικρή οµάδα των 9 άρχισε να συναντιέται πότε σε κάποιο σπίτι, πότε σε 
κάποιο γραφείο και τις πιο πολλές φορές σε ένα γκαράζ και ύστερα από έντονο 
προβληματισμό αποφάσισε ότι έπρεπε να ανασκοπήσουµε το πρόσφατο µας παρελθόν 
και κτίζοντας πάνω σε καινούργιες βάσεις να ιδρύσουμε ένα νέο σύνδεσμο, που Θα 
σηματοδοτούσε ένα καινούργιο ξεκίνηµα για τον τόπο, όπου η χώρα µας θα 
αντικριζόταν αυθύπαρκτα, µε πλήρη συνειδητοποίηση όλων των κουλτούρων που 
συναποτελούσαν τον κυπριακό λαό. Από δω και µπρός, η Κύπρος θα ήταν το σηµείο 
αναφοράς για όλους τους Κυπρίους και η κυπριακή κοινωνία θα αντικριζόταν όπως 
ήταν στην πραγματικότητα, πολυεθνική, ενώ όλες οι επί µέρους εθνοτικές της οµάδες 
θα ετύγχαναν της ίδιας μεταχείρισης και σεβασμού. 


Πράγματι, ύστερα από μερικούς µήνες και συγκεκριµένα την 191 Μαρτίου 1975 
ιδρύθηκε ο Σύνδεσμος, στον οποίο δόθηκε το όνοµα Νεοκυπριακός, ακριβώς για να 
δίνει την αίσθηση ενός καινούργιου ξεκινήµατος για την Κύπρο. 

Αν ληφθούν υπόψη οι συνθήκες που τότε επικρατούσαν, δεν είναι παράξενο που οι 
τρεις βασικοί στόχοι του Συνδέσµου βρήκαν την έκφραση τους στην επαναπροσέγγιση 
των δύο μεγαλύτερων κοινοτήτων, την ενίσχυση του Κυπριακού Κράτους και την 
ενίσχυση των δημοκρατικών θεσμών. 


Όπως εὔκολα γίνεται κατανοητό, οι στόχοι αυτοί συνδέονταν άµεσα µε την 
καταβληθείσα προσπάθεια διαχωρισμού των δύο μεγαλύτερων κοινοτήτων της χώρας 
και κατάλυσης της Κυπριακής Δημοκρατίας µε την Τουρκική εισβολή, καθώς και την 
κατάργηση των Δημοκρατικών Θεσμών από το Ελληνικό Πραξικόπημα, που είχε 
ανατρέψει την νόµιµη κυβέρνηση της χώρας. 

Αργότερα, στους βασικούς στόχους του Συνδέσμου περιελήφθη και η επιδίωξη της 
υποστήριξης των ανθρωπίνων δικαιωμάτων. 


Λόγω του γεγονότος ότι µε την επάνοδο του τότε Προέδρου της Δημοκρατίας, τον 
Δεκέμβρη του 1974, αποκαταστάθηκε η δηµοκρατία στην χώρα, λιγότερη 
ὁραστηριότητα επεδείκθη σχετικά µε τον στόχο της διατήρησης των δημοκρατικών 

θεσμών και περισσότερη έµφαση δόθηκε στον στόχο της στήριξης του Κυπριακού 
Κράτους, του οποίου η οντότητα µέχρι και αυτή την στιγµή υπονομεύεται έξωθεν και 
φυσικά και στον στόχο της επαναπροσέγγισης των δύο μεγαλύτερων κοινοτήτων, οι 
οποίες µέχρι σήµερα ζουν σαν δύο χωριστές οντότητες, έστω και αν από το 20085 οι 
ευκαιρίες επαφών έχουν αυξηθεί. 


Η εμφάνιση του Νεοκυπριακού Συνδέσμου χαιρετίστηκε αρχικά τόσο στην µια όσο και 
στην άλλη κοινότητα και αυτό γιατί οι θύμισες της ελληνικής χούντας και το έγκληµα που 
είχε διαπράξει ενάντια στον κυπριακό λαό, ήταν νωπά, έτσι που οι ενέργειες του 
Συνδέσµου εύρισκαν απήχηση. Ακόμα γιατί ύστερα από µια δεκαετία δυσμενών για 
τους Τουρκοκύπριους διακρίσεων, ερχόταν από την Ελληνοκυπριακή πλευρά µια φωνή 
συμπάθειας, αδελφοσύνης και έµπρακτης βοήθειας. 


Θα πρέπει εδώ να υπενθυμίσω ότι και µετά το πραξικόπημα και την εισβολή, µεγάλο 
µέρος των Τουρκοκυπρίων εξακολουθούσε να ζει στην Πάφο και σε άλλες περιοχές, 
εντελώς απομονωμένο, στερούµενο αγαθών και αντιμετωπίζοντας την έχθρα του 
ελληνοκυπριακού πληθυσμού. Ο Σύνδεσμος οργάνωσε τότε ειδικές οµάδες και 
προσπάθησε να βοηθήσει, κατά το δυνατόν, στο ξεπέρασµα των οποιονδήποτε 
προβλημάτων των συμπατριωτών Τουρκοκυπρίων που εξακολουθούσαν να ζουν στο 
Νότο, «φροντίζοντας να ενημερώνονται για τα τεκταινόµενα µε την αποστολή 
τουρκοκυπριακών εφημερίδων που εξασφάλιζε από τον Βορρά, την εξασφάλιση 
τροφίμων, την ιατρική φροντίδα εκεί που χρειαζόταν και ακόµα και την εξασφάλιση 
νομικής αρωγής εκεί που κατά την άποψη µας αδίκως εδιώκετο Τουρκοκύπριος. ΠΗ 
προσπάθεια επίλυσης προβλημάτων των Τουρκοκυπρίων, από µέρους του Συνδέσμου, 
στους ελάχιστους θυλάκους που απέµεναν στον Νότο, συνεχίστηκε για κάποιο 
διάστηµα, ακόµα και µετά την µεταφορά των Τουρκοκυπρίων της Πάφου και της 
Λεμεσού στον Βορρά. 


Οι ενέργειες αυτές δείχνουν την ενασχόληση του Συνδέσμου µε θέµατα που εμπίπτουν 
στην έννοια της επαναπροσέγγισης από την πρώτη στιγµή της ίδρυσης του. Μέχρι και 
αυτή την στιγµή η επαναπροσέγγιση εξακολουθεί να καταλαμβάνει το µεγαλύτερο µέρος 
του χρόνου και των ὃὁραστηριοτήτων του Συνδέσμου. Οι προσπάθειες για 
επαναπροσέγγιση έχουν σήµερα υποκατασταθεί µε επαφές του Συνδέσμου µε άτοµα 
από την Τουρκοκυπριακή Κοινότητα, τουρκοκυπριακά πολιτικά κόμματα - από το 1980 - 
και τουρκοκυπριακές οργανώσεις, µε αρθρογραφία γύρω από θέµατα επικαιρότητας και 
στις δύο κοινότητες και την διοργάνωση ειδικών επί τούτου εκδηλώσεων. 


Όσον αφορά την ενίσχυση του Κυπριακού Κράτους, ο Σύνδεσμος πιο πολύ 
προσπάθησε προς την ελληνοκυπριακή πλευρά παρά προς τα έξω, αφού ο εθνικισμός, 
που στο μεταξύ εἶχε αναβιώσει στην ελληνοκυπριακή πλευρά, έτεινε µε τον 
ελληνοκεντρισμό του και την σύγχυση μεταξύ πολιτιστικής και πολιτικής ταυτότητας να 
διαβρώσει την κρατική οντότητα της Κυπριακής Δημοκρατίας, που όπως αποδείχθηκε 
ήταν εκ των ὧν ουκ άνευ στην προσπάθεια επιβίωσης της πολιτικής οντότητας της 
χώρας στο σύνολο της, έστω και αν τα γεγονότα της δεκαετίας 1964-1974, αλλά καιο 

στεγανός διαχωρισμός µετά το 1974, αποξένωσαν σιγά σιγά τους συμπατριώτες 
Τουρκοκύπριους. 

Ίσως αξίζει εδώ να αναφερθούν κάποιες ενέργειες, άσκηση πίεσης για την ακρίβεια 
προς την πλευρά της Κυπριακής Κυβέρνησης, από µέρους του Συνδέσμου, µε σκοπό 
την αναίρεση υπονομευτικών για το Κράτος ενεργειών. Προς αυτή την κατεύθυνση, της 
µη διάβρωσης της υπόστασης του Κυπριακού Κράτους, έτειναν οι προσπάθειες, είτε 
επρόκειτο για τον εορτασμό της Ημέρας της Ανεξαρτησίας την 13 του Οκτώβρη, που 
επετεύχθη το 1979, είτε την ανάρτηση της κυπριακής σηµαίας στις διάφορες κρατικές 
υπηρεσίες από τις οποίες απουσίαζε ή την αντικατάσταση του όρου «Μικτή» µε τον όρο 
«Εθνική» όσον αφορά την οµάδα ποδοσφαίρου της χώρας, σε αντιπαράθεση µε τους 
Ελληνοκύπριους εθνικιστές που ισχυρίζονταν ότι η Κύπρος δεν μπορούσε να έχει 
εθνική οµάδα. Ακόμα επεδίὠώξε την συντήρηση της πραγματικής πολιτιστικής 
φυσιογνωμίας της χώρας, μιλώντας για κυπριακή λογοτεχνία, την ανάγκη χρήσης των 
σωστών κρατικών συμβόλων, θέµα ταμπού για τη Ελληνοκυπριακή κοινότητα κ.λ.Π. 


Αρκετά νωρίς το 1979, µε την έκδοση του βιβλιαρίου «13 απαντήσεις σε 139 ερωτήσεις», 
προσπάθησε ο Σύνδεσμος να ξεκαθαρίσει ιδέες όπως «Πατρίδα», «Έθνος» κλπ. 

Θα μπορούσε επίσης να λεχθεί ότι ο Σύνδεσμος ήταν ο πρώτος που το 1975 απέρριψε 
την Ιδέα της Ένωσης ως ανεδαφικής, αλλά και που καλλιέργησε την ιδέα του 
Κυπριωτισμού όχι ως αυτοσκοπό αλλά ως µέσον επιβίωσης της κυπριακής πολιτικής 
οντότητας και για τις δύο κοινότητες. 


Θα πρέπει εδώ να αναφέρω ότι, µε την ανάληψη της εξουσίας στην Ελλάδα από τους 
σοσιαλιστές το 198Ί και την περιθωριοποίηση της ελληνικής δεξιάς, στην οποία 
αποδιδόταν το πραξικόπηµα, η Ελληνοκυπριακή κοινωνία σε συνδυασμό µε τον 
πολιτικό λόγο που άρχισε να αρθρώνεται, βοήθησε στην αναβίωση και την ενδυνάμωση 
του ελληνοκυπριακού εθνικισμού, που µε την σειρά του δημιούργησε ένα αφόρητο, 
εχθρικό, καθόλου ευνοϊκό κλίµα για τις δραστηριότητες του Νεοκυπριακού Συνδέσµου,ο 
οποίος επέμενε στην Κυπροκεντρική του ὁράση και την ανάγκη συνένωσης των δύο 
τμημάτων της πατρίδας, που τόσο απότομα διαχώρισε η τουρκική εισβολή, ὡς τα µόνα 
που θα μπορούσαν σε προοπτική να βοηθήσουν στην συντήρηση της πολιτικής 
οντότητας και ενότητας της χώρας, καθώς και την ανασυγκρότηση της Κυπριακής 
κοινωνίας πάνω σε νέες και υγιείς βάσεις. 


Ως αποτέλεσµα της αναβίωσης του εθνικισμού, προπηλακίστηκε ο Σύνδεσμος, τα 
λιβελλογραφήµατα ακολουθούσαν το ένα µετά το άλλο και κάποιοι από τους 
αξιωματούχους του Συνδέσμου άρχισαν να έχουν προβλήµατα στον επαγγελματικό 
τους περίγυρο. Θα πρέπει να πω ότι σε αυτό το διάστηµα, που κράτησε αρκετά, ο 
Σύνδεσμος είχε την ανοχή και µερικές φορές και την στήριξη της Αριστεράς. 


Ο Σύνδεσμος ποτέ δεν προσπάθησε να δημιουργήσει πολιτικό κόµµα ή κίνηση, ούτε να 
µεγιστοποιήσει τον αριθµό των µελών του, γιατί είχε αποφασίσει να λειτουργήσει σαν 
ομάδα πίεσης, µακριά από κομματικές γραμμές και ποδηγετήσεις. Επισημαίνεται επίσης 
ότι υπήρξε εποχή που ο Σύνδεσμος είχε στις τάξεις του µέλη από όλες τις κοινότητες 

της Κύπρου, ενδεικτικό του ότι αγκάλιαζε όλους τους νόµιµους κατοίκους της χώρας 
μας, ενώ οι ιδέες του είχαν ευρύτερα απήχηση στον Κυπριακό λαό, παρά την έντονη 
πολεμική του εθνικισμού και από τις δύο πλευρές. Ευκαιριακά αναφέρεται ότι για δύο 
χρόνια ο πρόεδρος του Συνδέσμου ήταν Τουρκοκύπριος. 


Αξίζει ίσως να αναφερθεί ότι πέραν της προσπάθειας του Συνδέσμου για επανένωση 
της χώρας και ανασυγκρότηση της κυπριακής κοινωνίας, στην οποία αταλάντευτα 
επιμένει και µε συνέπεια επιδιώκει ὡς αυτή την στιγµή, ο Σύνδεσμος κατέβαλε µεγάλες 
προσπάθειες για να γίνει κατανοητή η διαφορά ανάµεσα στην πολιτική και την 
πολιτιστική ταυτότητα του κυπριακού λαού, πρόβλημα που ακόµα και σήµερα 
υφίσταται, αφού δυστυχώς έχουµε δύο ξεχωριστά εκπαιδευτικά συστήµατα, τα οποία 
καθόλου δεν λειτουργούν σωστά, τόσο γιατί υποθάλπουν την µισαλλοδοξία όσο και µε 
την έννοια ότι καθόλου δεν εναρµονίζονται µε τους στόχους της Πολιτείας, εκείνους της 
επανένωσης της χώρας στα πλαίσια της Ομοσπονδίας. 

Μέχρις αυτής της στιµής τα εκπαιδευτικά συστήµατα και στις δύο πλευρές, 
εξακολουθούν να δηλητηριάζουν τις σχέσεις των δύο κοινοτήτων και να παγιώνουν το 
ψυχολογικό χάσμα που για δεκαετίες Καλλιέργησαν. Δυστυχώς, µε εξαίρεση το 
διάστηµα της προεδρίας του κυρίου Ταἰαί στο Βορρά, όταν έγιναν θετικά βήματα στην 
παιδεία, οἱ διοικήσεις των δύο κοινοτήτων δεν κατάφεραν να διορθώσουν κάποια κακά 
της παιδείας που συνεχίζουν να συντηρούν τα τραύματα του πολέμου του 1974 και να 
µη γεφυρώνουν το ψυχολογικό χάσμα ανάµεσα στις δύο κοινότητες, ενώ η 
κυπροκεντρική παιδεία σε συνδυασμό µετις πανανθρώπινες αξίες και στις δύο πλευρές 
παραμένει ως αυτή τη στιγµή ένα όνειρο. 

Φωτεινή εξαίρεση η έκδοση του τρίγλωσσου τόμου του Συνδέσμου « Η Κυπριακή Τέχνη 
του 2005” Αιώνα», όπου για πρώτη φορά παρουσιάστηκε σε ένα τόµο, η εικαστική 
δηµιουργία των κοινοτήτων της Κύπρου ως ένα ενιαίο σύνολο. 


Όπως κατέδειξε πρόσφατη έρευνα την οποία διεξήγαγε ο Σύνδεσμος, και στις δύο 
κοινότητες, σε σχέση µε την δεκαετία του 1980-1990 και µετά, έχουν συντελεστεί 
αλλαγές όσον αφορά τα θέµατα ταυτότητας αλλά και τις σχέσεις των δύο κοινοτήτων 
μεταξύ τους. Ωστόσο ο Ελληνοκύπριος, είναι η άποψη µας, εξακολουθεί να µην 
συνειδητοποιεί τι συνεπάγεται η δηµιουργία κράτους και δη πολυπολιισμικού, όπως 
είναι η δική µας περίπτωση και ακόµα λιγότερο, ότι στις σύγχρονες κοινωνίες, η έννοια 
του «έθνους» τείνει να υποκατασταθεί από την έννοια του «κράτους», όπως 
χαρακτηριστικά µπορεί κάποιος να αντιληφθεί στην περίπτωση των 22 τόσων αραβικών 
κρατών και των άλλων τόσων κρατών της Κεντρικής και Νότιας Αμερικής. 


Εκείνο που ποτέ δεν έκανε Ο Σύνδεσμος, είναι να αμφισβητήσει την πολιτιστική 
καταγωγή οποιουδήποτε Κύπριου, αλλά ούτε και να αναδείξει ασφαλώς οποιεσδήποτε 
πολιτιστικές Και άλλες διαφορές, που σε µια πολυπολιτσμµμική κοινωνία όπως η 
κυπριακή, δημιουργούν φυγόκεντρες δυνάμεις που υποθάλπουν διχοτοµικές λύσεις, 
ενισχύουν τον διαχωρισμό και καθόλου δεν βοηθούν την προσπάθεια ενοποίησης της 
χώρας µας και την βιωσιμότητα του κεντρικού κράτους. 


Αντίθετα, ο Σύνδεσμος προσπαθεί να βγάζει προς τα έξω τα κοινά Χαρακτηριστικά της 
κοινωνίας και του χώρου, σε µια προσπάθεια δημιουργίας κοινών παρονοµαστών και 
συνδετικών στοιχείων και κατ επέκταση αυξημένων πιθανοτήτων ενός βιώσιμου 
κράτους. 


Δυστυχώς, παρά τις προσπάθειες του Συνδέσμου, παρά την εξαγγελία για την 
εκπαιδευτική μεταρρύθμιση στο Νότο και την αλλαγή των βιβλίων της ιστορίας στον 
Βορρά προ μερικών ετών, που αποσύρθηκαν εκ των υστέρων, τα εκπαιδευτικά 
συστήµατα που λειτουργούν στις δύο μεγαλύτερες κοινότητες Κάθε άλλο παρά βοηθούν 
την εκπλήρωση του στόχου για πολιτική λύση του Κυπριακού. Ταυτόχρονα 
δημιουργούν έντονα συναισθήματα απογοήτευσης σε όσους από εµάς έχουν βαρεθεί 
την για πολλές δεκαετίες τώρα αντιπαράθεση και την Χρήση της ιστορίας για να 
δηλητηριάζει παρά να υποδεικνύει τα λάθη και να οδηγεί στην λήιη των σωστών ή 
διορθωτικών αποφάσεων. 


Ο Νεοκυπριακός Σύνδεσμος συμπλήρωσε, πριν δύο περίπου βδομάδες, 40 χρόνια 
ζωής και δράσης. Μιας πορείας που κινήθηκε µε άξονα τον κυπροκεντρισµό, την αγάπη 
για τη κοινή πατρίδα και την αποστασιοποίηση από την οποιαδήποτε αίσθηση 
µισαλλοδοξίας και εθνικισμού. 

Φάρος του παραμένει πάντα η ενοποίηση της Κύπρου και η ανασύνθεση της κυπριακής 
κοινωνίας, έχοντας κατά νουν την σηµερινή σύνθεση των νόµιµων κατοίκων της χώρας, 
αλλά και την ανάγκη µη επανάληψης των λαθών που οδήγησαν στη σηµερινή τραγική 
κατάσταση πραγμάτων, όπου δυστυχώς αρκετά πράγματα, τουλάχιστον 
βραχυπρόθεσμα, δεν είναι αναστρέψιµα. 

Ο Νεοκυπριακός Σύνδεσμος έχει µια ολιστική, καθόλου µονοκοινοτική, αντίκριση της 
Κύπρου, γιατί τον πληθυσμό της δεν αποτελούν µόνο οι Ελληνοκύπριοι ή µόνο οι 
Τουρκοκύπριοι αλλά γιατί είναι πατρίδα όλων όσων νοιώθουν αφοσίωση σ’ αυτήν. 


Παρά τις δυσκολίες που συνάντησε στην 4θετή του πορεία, που δεν ήταν λίγες, έχει το 
κουράγιο και την θέληση να συνεχίσει µαζί και µε τους άλλους οµοϊδεάτες 
συνοδοιπόρους, την προσπάθεια αναίρεσης των οποιονδήποτε εκατέρωθεν αρνητικών 
στερεοτύπων και το κτίσηµο της τόσο απαραπητης εμπιστοσύνης, µε την ελπίδα ότι 
κάποια στιγµή, που ελπίζει να µην είναι µακριά, θα µπορέσει να ξαναδεί αυτή την χώρα 
όχι όπως ήταν πριν το πραξικόπημα και την εισβολή αλλά όπως βιώνουν αρκετές άλλες 
ομοσπονδιακές, πολυπολιτισµικές πολιτείες σε όλα τα µήκη και τα πλάτη του πλανήτη, 
σε ένα πλαίσιο ανοχής, συνέργιας και ισονοµίας. 


Ευχαριστώ. 
Θουκής Θουκυδίδης 


Πρόεδρος ΝΚΣ 
04/04/2015 


